DS 4

Το Citroën DS4 ήταν μικρομεσαίο πολυτελές αυτοκίνητο της κατηγορίας C, που κατασκευάστηκε από τη γαλλική αυτοκινητοβιομηχανία Citroën, από τον Μάιο του 2011 έως τον Απρίλιο του 2018. Βασίστηκε στη δεύτερη γενιά του Citroën C4, αλλά με πληρέστερο εξοπλισμό και πιο πολυτελή και ελκυστικά σχεδιαστικά στοιχεία. Τον Μάρτιο του 2015, αυτονομήθηκε και μετονομάστηκε σε DS 4 σκέτο, για τους λόγους που αναλύονται στην πρώτη ενότητα.

Το 2021, παρουσιάστηκε και κυκλοφόρησε η δεύτερη γενιά του DS 4.

Αρχική ιδέα και πραγματοποίηση 

Στις αρχές του 2009, η Citroën ανακοίνωσε τη δημιουργία μιας ξεχωριστής εσωτερικής μάρκας πολυτελείας, υπό την ονομασία DS, που θα παράγεται παράλληλα με την σημερινή της σειρά αυτοκινήτων. Αποφασίστηκε ότι η νέα αυτή υπό-εταιρεία θα χρησιμοποιεί το όνομα του θρυλικού Citroën DS του 1955 - 1975 (το γνωστό στην Ελλάδα ως «βάτραχος») για να εκπροσωπεί τα μελλοντικά αυτοκίνητα, αν και αυτή τη φορά το ακρωνύμιο DS σημαίνει Different Spirit (Διαφορετικό Πνεύμα) και Distinctive Series (Ξεχωριστή Σειρά).

Η νέα αυτή παλέτα ξεκίνησε με το Citroën DS3, που κυκλοφόρησε για πρώτη φορά στην αγορά τον Μάρτιο του 2010, ένα υψηλής ποιότητας αυτοκίνητο της κατηγορίας Β, με βάση το αμάξωμα της δεύτερης γενιάς του Citroën C3. Τον Οκτώβριο του 2010, στο Σαλόνι Αυτοκινήτου του Παρισιού, αποκαλύφθηκε το μικρομεσαίο πολυτελές Citroën DS4, της κατηγορίας C, που παρουσιάστηκε τον Μάιο του 2011, ενώ στα τέλη του 2011 κυκλοφόρησε και το ακόμα πιο μεγάλο Citroën DS5. Όλα αυτά τα μοντέλα έφεραν το νέο λογότυπο DS, μαζί με το γνωστό double chevron (διπλό λοχιόσημο) της Citroën, και όλα επίσης είχαν εξ αρχής εμφανώς διαφορετικά στυλ από τα αντίστοιχα δίδυμα μοντέλα τους.

Σταδιακά, μέσα στα έτη 2015 και 2016, η εταιρεία DS αυτονομήθηκε και όλα τα μοντέλα της στην Ευρώπη διατήρησαν αποκλειστικά το λογότυπο DS, καταργώντας οριστικά το σήμα και το όνομα της Citroën. Ως αποτέλεσμα, μετονομάστηκαν σε DS 3, DS 4 και DS 5 σκέτο, στα πλαίσια της σταδιακής αυτονόμησης των μοντέλων της σειράς DS σε ανεξάρτητη εταιρεία. Ειδικότερα όσα αντίτυπα της σειράς DS κατασκευάζονται στην Κίνα, κυκλοφόρησαν εξ αρχής με τα σκέτα ονόματα και υπό την νέα μάρκα πολυτελείας DS Automobiles.

Πρώτη γενιά

Εμπορική τοποθέτηση 

Το DS 4 πρώτης γενιάς κατασκευαζόταν στην Μυλούζ της Γαλλίας και ανήκε στην κατηγορία των μικρομεσαίων πολυτελών αυτοκινήτων, με κυριότερο ανταγωνιστή την Alfa Romeo Giulietta.

Αισθητική 

Η εξωτερική εμφάνιση του αρχικού DS 4 βασίστηκε στο πρωτότυπο Citroën DS High Rider, το οποίο είχε παρουσιαστεί τον Μάρτιο του 2010, στο Σαλόνι Αυτοκινήτου του Γενεύης.

Ένα εντυπωσιακό σχεδιαστικό στοιχείο, τόσο στο DS High Rider, όσο και στο DS4 παραγωγής, είναι η τοποθέτηση των χειρολαβών των πίσω θυρών στα τελειώματα των πίσω παραθύρων και για την ακρίβεια στην οξεία γωνία όπου καταλήγουν οι πίσω πόρτες και ταυτόχρονα τα πίσω παράθυρα, έτσι ώστε να μην διακρίνονται εύκολα από τον εξωτερικό παρατηρητή και να δίνουν την οπτική εντύπωση ενός 3-πορτου μοντέλου. Μια παρενέργεια του σχήματος που έχουν, ωστόσο, είναι ότι δεν ανοίγουν τα πίσω παράθυρα. Για την ιστορία, η σχεδιαστική αυτή ιδέα, είχε ξεκινήσει από την Alfa Romeo 156, που εισήχθη το 1997, και έχει γνωρίσει στα νεότερα χρόνια μεγάλη απήχηση και σε πολλά ακόμα μοντέλα, τόσο της Alfa Romeo, όσο και αρκετών άλλων εταιρειών.

Διακρίσεις 

Η αισθητική του Citroën DS4 πρώτης γενιάς απέσπασε ιδιαίτερα εγκωμιαστικά σχόλια από τον διεθνή Τύπο αυτοκινήτου. Μάλιστα ψηφίστηκε το «Most Beautiful Car of the Year» («το Ομορφότερο Αυτοκίνητο της Χρονιάς») από το International Automobile Festival, ξεπερνώντας μάλιστα την BMW Σειρά 5 F10 και το υβριδικό μοντέλο Honda CRZ. Επίσης, τον Μάιο του 2011 το γερμανικό περιοδικό αυτοκινήτου Auto Bild και τα θυγατρικά του ευρωπαϊκά περιοδικά, του απένειμαν το πρώτο Βραβείο του Καλύτερου Ντιζάιν στην κατηγορία του.

Επίπεδα εξοπλισμού 

Το Citroën DS4 και μετέπειτα DS 4 διατέθηκε στις εξής εκδόσεις εξοπλισμού:

 Chic
 So Chic
 Sport Chic
 Executive
 Faubourg Addict (αποκλειστικά στη Γαλλία και στην Ελβετία)

Ειδικές εκδόσεις 
 DS4 Just Mat (500 αντίτυπα)
 DS4 Urban Show (1.000 αντίτυπα)
 DS4 Pure Pearl (1.000 αντίτυπα)
 DS4 Paris Rendez-Vous (500 αντίτυπα)
 DS4 Electro Shot (1.000 αντίτυπα)

Τεχνικά στοιχεία

Ενεργητική και παθητική ασφάλεια 

Στα τεστ πρόσκρουσης του ανεξάρτητου οργανισμού Euro NCAP (Πρόγραμμα αξιολόγησης νέων μοντέλων της Ευρώπης) τον Μάιο του 2011, το Citroën DS4 απέσπασε την μέγιστη διάκριση των 5 αστέρων στις δοκιμές πλαγιομετωπικής και πλευρικής πρόσκρουσης, καθώς και πλευρικής πρόσκρουσης σε κολώνα, με ποσοστά:

 90% στην προστασία ενηλίκων,
 80% στην προστασία ανηλίκων,
 97% για τα συστήματα ασφαλείας που διαθέτει στάνταρ και εξτρά,
 43% στην προστασία πεζών, σε προσομοίωση πρόσκρουσης με πεζούς.

Δεύτερη γενιά 

Η δεύτερη γενιά του DS 4 παρουσιάστηκε μέσα στο 2021 και κυκλοφόρησε στα τέλη του ίδιου έτους. Σχεδιάστηκε στο Παρίσι, αλλά κατασκευάζεται στο εργοστάσιο της Opel στο Ρύσελσχαϊμ της Γερμανίας, στα πλαίσια της κατανομής της παραγωγής στον Όμιλο Stellantis.

Αναφορές

Εξωτερικοί σύνδεσμοι 

 Πλήρες αφιέρωμα στο Citroën DS4 από το Citroënët (στα αγγλικά)
 Η επίσημη Ελληνική ιστοσελίδα του Citroën DS4
 Γνωριμία με το Citroën DS4 από το περιοδικό 4Τροχοί (Ιούνιος 2011)
 Συγκριτική δοκιμή των Citroën DS4 THP 200 - Alfa Romeo Giulietta 1.4 Multiair 170PS - Mini Countryman Cooper S από το περιοδικό 4Τροχοί (Ιούλιος 2011)

Μοντέλα Citroën
Μοντέλα DS
Μικρομεσαία αυτοκίνητα
Αυτοκίνητα πολυτελείας
Γαλλικά αυτοκίνητα